Rendel

"'...โลกใบนี้ไม่ได้ต้องการอะไรไปมากกว่านี้หรอก ทั้งมนุษย์ ทั้งพวกเรา...'"

Rendel ;(เรนเดล, แม่มดแห่งการเปลี่ยนแปลง, แม่มดแห่งหายนะ, แกนแห่งกฎ) ปรากฏตัวครั้งแรกใน Lixariz 1 (The witch of genesis)  เธอคือแม่มดชั้นสูงผู้ได้รับเลือกให้ดำรงตำแหน่งว่าที่โคเซียแห่งทิศเหนือ  อีกทั้งยังเป็นแม่มดไม่กี่ตนที่ใช้เวทมนตร์สายโบราณ  ทว่าตัวตนและที่มาที่ไปของเธอล้วนแต่มีปริศนา

Appearance
เรนเดลมีผมยาวสีเทา ดวงตาคมสีฟ้าและผิวซีด  รูปร่างของเธอดูผอมเพรียวอย่างเห็นได้ชัด  เธอมักจะสวมชุดเดรสสีเทา-ดำ มีผ้าบางๆคลุมทับส่วนกระโปรงอีกทีหนึ่ง

หลังจากกลายเป็นแกนแห่งกฎ เธอจะเปลี่ยนมาสวมชุดเดรสยาวสองชั้นสีขาว-ดำ-ทอง  และถือหอกลองหินุสในมือข้างขวา

Personality
ในช่วงแรกเธอเปี่ยมด้วยความใจดี อ่อนโยน  เห็นอกเห็นใจและสุภาพ และยังคงมีความสดใสในแบบของผู้หญิงอยู่ด้วย    และท่าทีนั้นก็แสดงออกต่อทุกคนอย่างเสมอต้นเสมอปลาย  เธอไม่ได้ทะนงในอำนาจซ้ำยังถ่อมตัวต่อผู้อื่นอยู่เสมอ  ดังนั้นเรนเดลจึงกลายเป็นที่เคารพของว่าที่โคเซียในรุ่นเดียวกัน และเป็นที่ไว้ใจของภาคีแม่มด  และกลายเป็นที่รักของทาริส

แต่หลังจากการรับรู้ความจริงของโชคชะตา และตายของทาริส เรนเดลก็แบกรับความทุกข์ทรมานและแรงกดดันมากขึ้นเรื่อยๆ บาดแผลในครั้งนั้นทำให้เธอเยือกเย็นและเงียบขรึมมากขึ้นเพื่อซ่อนความรู้สึกเจ็บปวดและอ่อนแอของตัวเอง  ช่วงนั้นเองที่เรนเดลแสดงให้เห็นถึงความเจ็บปวดที่กลายเป็นเกราะป้องกันตัวเองที่เปลี่ยนทุกอย่างในตัวเธอไปแทบทั้งหมด  แม้ว่ารอยยิ้มของเธอจะยังเหมือนเดิมแต่มันกลับเต็มไปด้วยความเศร้าหมองเสียแทน

Personal Background
เธอคือแม่มดคาร์วิลผู้ถือครองพลังเวทมนตร์โบราณที่ชื่อว่า Syrian (ไซเรี่ยน) พลังเวทย์ที่เหลือผู้ใช้น้อยกว่าทุกสาย และด้วยพลังและความสามารถทำให้เธอได้รับเลือกเป็น 'ว่าที่โคเซียแห่งทิศเหนือ'  มีอาวุธคู่กายคือ Longinus (ลองกินุส) หอกในตำนานที่สร้างขึ้นจากศาสตร์ต้องห้าม  อีกทั้งตัวเธอก็คือ ประกายแสงแห่งการเปลี่ยนแปลง ผู้เป็นชนวนของการวิวัฒนาการที่ถูกเล่าขานอีกด้วย

เรนเดลถือกำเนิดขึ้นพร้อมคำสาปที่ทำให้โชคชะตาของเธอบิดเบี้ยวอย่างที่ไม่ควรจะเป็น  แรกเริ่มเดิมทีเธอเป็นเพียงแม่มดที่ไร้สกุล  ไม่มีชาติกำเนิดที่แน่ชัด  ไม่มีข้อมูลความสัมพันธ์กับใครก่อนหน้านี้ และถูกเลี้ยงดูมาโดยวิหารซีอัลเกลแห่งทิศเหนืออันห่างไกล  เธอใช้ชีวิตอยู่ในฐานะแม่มดของวิหารเรื่อยมาโดยไม่เคยติดต่อกับแม่มดของทิศอื่นๆ  ทว่าการอยู่ห่างไกลจากสายตาผู้คนก็ทำให้เธอได้ใช้เวลาฝึกฝนเวทย์มนตร์ของตนจนแข็งแกร่ง  จนกระทั่งการคัดเลือกผู้สืบทอดตำแหน่งได้มาถึงทำให้เรนเดลได้รับเลือกพิจารณาจากภาคีแม่มด  และจากความรู้และความสามารถที่โดดเด่นของเธอก็ทำให้เธอเป็นเพียงคนเดียวที่ได้รับสิทธิ์ให้เป็นว่าที่โคเซียแห่งทิศเหนือหลังจากที่ตำแหน่งนี้ไม่เคยมีผู้สืบทอดมานานหลายรุ่น

การขึ้นเป็นว่าที่โคเซียของเรนเดลนั้นไม่ง่ายนัก เหล่าว่าที่โคเซียทั้งหมดรวมทั้งตัวเธอต้องถูกพิจารณาอย่างยาวนานหลายปีจากผู้อาวุโสและภาคีแม่มด  ทุกการกระทำในที่สาธารณะของพวกเธอจะถูกจับตามองและถูกกดดัน  ทั้งการให้ความช่วยเหลือเหล่าแม่มด  ช่วยงานสำคัญของภาคี และรวมถึงการทดสอบจากเหล่าโคเซียที่กำลังจะเกษียณตนเอง  พวกเธอต้องแสดงให้เห็นถึงความอดทนและความแข็งแกร่งในหลายๆด้านที่มากพอจะขึ้นมาเป็นขั้วอำนาจสูงสุดของเหล่าแม่มด  และนั่นทำให้เรนเดลต้องเก็บซ่อนอะไรหลายอย่างเอาไว้ในใจ

แต่หลังจากที่เธอได้ให้ความช่วยเหลือแม่มดเกรเทลจนนำไปสู่การเดินทางเพื่อรับรู้ความลับของโลกเรนเดลก็ต้องสูญเสียคนรักของเธอไป  ‘ทาริส’  มังกรขาวแห่งอัสลานผู้ซึ่งเป็นชนวนให้เรนเดลคิดจะเปลี่ยนกฎแห่งโลกใหม่ทั้งหมด เพราะหลังจากที่ทาริสถูกสังหารเธอก็ตกอยู่ในภาวะขมขื่นที่ทำร้ายทั้งร่างกายและจิตใจของเธออย่างรุนแรง  และความหนักหน่วงนั่นก็ทำให้เธอตัดสินใจสละตัวเองเป็นเครื่องสังเวยต่อโลกใบนี้เพื่อเก็บงำความลับของโลกเอาไว้ตลอดไป  และร้องขอต่อหอกลองกินุสให้ทำลายตัวเธอออกจากวัฎจักร และทำลายกฎของชีวิตทั้งหมดลง  แต่ทว่าการกระทำนั้นกลับทำให้พลังที่แท้จริงของลองกินุสสำแดงออกมาและหลอมรวมอำนาจของมันเข้ากับตัวตนแห่งการเป็นประกายแสงแห่งการเปลี่ยนแปลงของเธอ  เรนเดลได้กลายเป็นแกนแห่งกฎและเริ่มต้นการเปลี่ยนแปลงโลกเป็นครั้งแรก

ตัวตนใหม่ของเรนเดลในฐานะ ‘แกนแห่งกฎ’   ผู้มีอำนาจในการชำระล้าง เริ่มหรือหยุดวัฎจักรทั้งมวลของทุกชีวิต  เป็นตัวตนเหนือเหตุผลทั้งหมดที่มนุษย์เรียกกันในภายหลังว่า ‘พระเจ้า’  ทว่าแท้ที่จริงแล้วการมีตัวตนอยู่ของเธอไม่ถูกใครรับรู้ และการกระทำของเธอบนโลกจะไม่ส่งผลต่อวัฎจักรในโลก  เมื่อฐานะของเธอเปลี่ยนไปเธอก็ได้ใช้ชีวิตอยู่ในมิติเวลาที่แยกตัวออกไป  และเฝ้ามองโลกทั้งใบพร้อมกับดวงวิญญาณมังกรคู่หูของเธอ   เรนเดลจะปรากฎตัวอยู่ในสถานที่ต่างๆทุกยุคสมัยเพื่อเฝ้ามอง  และประเมินว่าโลกกำลังอยู่ในทางที่ถูกต้องหรือไม่ หากระบบผิดพลาดและไม่เหมาะสม  เธอจะลบล้างทุกสิ่งและเขียนมันขึ้นมาใหม่ได้เสมอ

Lixariz 1 : The witch of genesis
ภายหลังจากการได้รับคัดเลือกเป็นว่าที่โคเซีย เรนเดลได้บังเอิญพบกับ 'เกรเทล' แม่มดแห่งคำลวงผู้ได้บอกเล่าเรื่องราวของสิ่งที่เรียกว่า 'ความลับของโลก'  และมอบปริศนาหนึ่งให้เธอหาคำตอบเกี่ยวกับความน่าเศร้าที่โลกนี้เป็น  จนกระทั่งได้พบกับ ทาริส มังกรขาวแห่งอัสลาน  และเดินทางไปด้วยกันโดยที่ไม่รู้สึกตัวว่าตนเองคือประกายแสงแห่งการเปลี่ยนแปลง   ชนวนแห่งวิวัฒนาการที่โลกได้เรียกหามานานแสนนาน

เรนเดลและทาริสเดินทางตามหาเบาะแสจนได้พบกับ 'แอนนาลิส' วิญญาณผู้เฝ้าทางเข้าออกของโลกเบื้องหลัง แอนนาลิสมอบบททดสอบให้กับเรนเดลเพื่อพิสูจน์ถึงเจตจำนงของเธอ  และหลังจากที่เรนเดลแสดงให้เห็นถึงพลังและความเหมาะสมแล้วเธอจึงได้รับสิทธิ์เดินทางสู่โลกเบื้องหลังอันเป็นสถานที่ของแม่มดที่ตายจากไป  ที่นั่นทำให้เธอได้พบความขมขื่นและเศร้าหมองจำนวนมาก อีกทั้งยังเป็นที่ที่เธอได้พบกับเศษเสี้ยวของ 'อมิเลีย' แม่มดแห่งวิลเลมผู้ถูกกล่าวขานว่าเป็นแม่มดตนแรกของโลก

ภายหลังจากที่ได้รับรู้ความลับของโลกที่เป็นดั่งสมบัติทางปัญญาต้องห้าม ทั้งเรนเดลและทาริสถูกมนุษย์จากอาณาจักรแห่งหนึ่งจับกุมและเค้นเอาข้อมูลนั้น  เป็นเหตุให้ทาริสต้องถูกฆ่าเพราะพยายามปกป้องเรนเดลและความลับนั้นไว้  ซึ่งการตายนั้นก็เป็นชนวนให้เธอร้องขอต่อ Longinus ให้กลืนกินชีวิตของเธอแลกกับการเปลี่ยนกฎของโลกใบนี้  จนในที่สุดเรนเดลก็กลายเป็นแกนแห่งกฎจากการหลอมรวมเข้ากับพลังที่แท้จริงของลองกินุส  เธอได้เปลี่ยนแปลงกฎแห่งโลกใหม่เพื่อไม่ให้ต้องมีแม่มดตนใดต้องเจ็บปวดอีก  อันเป็นจุดเริ่มต้นของการล่มสลายของโลกเบื้องหลังและการหายไปของธุลีแห่งความเศร้า  อีกทั้งยังปิดประตูแห่งอัสลานลง ทำให้มังกรไม่สามารถเดินทางเข้ามายังโลกนี้ได้อีก

Lixariz 2 : The war of witch
หลังจากได้เปลี่ยนกฎแห่งโลกแล้ว เรนเดลยังคงเฝ้าดูโลกใบนี้ในฐานะแกนแห่งกฎต่อไปเรื่อยๆและได้สร้าง Ririel (ริริเอล) เอาไว้เพื่อเป็นดวงตาและเจตจำนงสุดท้ายที่เธอจะทำได้   ทว่าตัวเธอนั้นเคยเป็นถึงว่าที่โคเซีย และการที่กลายเป็นแกนแห่งกฎก็ทำให้หลักฐานการมีตัวตนทั้งหมดของเธอที่ควรจะหลงเหลืออยู่ได้หายไปกระทั่งในครั้งนี้  ซึ่งทำให้ชื่อของเธอไม่อยู่ในความทรงจำและบันทึกของใคร  จนกระทั่งหลังผ่านพ้นมหาสงครามบนโลก  เธอก็ได้ตัดสินใจหยุดกลไกของโลกและเริ่มต้นเปลี่ยนทุกอย่างใหม่อีกครั้ง โดยการลบตัวตนของเหล่าแม่มด พ่อมดออกไปในท้ายที่สุด และยุติการมีอยู่ของเวทมนตร์ที่เธอคาดว่าเป็นหนึ่งในตัวแปรของความขัดแย้งระหว่างเผ่าพันธุ์ที่ยากจะมองข้าม

Lixariz 3 : The witch return
ภายหลังจากที่ได้ปรับเปลี่ยนกฎแห่งโลกใหม่ เรนเดลได้เฝ้ามองโลกใบนี้ต่อไปเรื่อยๆเช่นเดิม  ทว่าการที่มนุษย์เอาแต่สู้รบและฆ่าฟันกันเอง  รวมทั้งยังทำลายทรัพยากรของโลกอย่างไร้การสำนึกก็ทำให้เธอโกรธจัดจนเปลี่ยนร่างเป็น Racrihatia (ราคริฮาเทีย) ลงไปกวาดล้างทุกสรรพสิ่งบนพื้นโลกด้วยตัวเอง  การกระทำนั้นถูกเรียกขานกันบนโลกว่า 'วันพิพากษา' ซึ่งเป็นการสังเวยอันยิ่งใหญ่ที่ทำให้เห็นว่าแม้อำนาจของมนุษย์จำนวนมากก็ไม่อาจต่อกรกับแกนแห่งกฎได้  ก่อนที่เธอจะเปลี่ยนแปลงโลกนี้อีกครั้ง...

Skills

 * Foren - เวทมนตร์หยุดเวลาชีวิต


 * Illusha - เวทมนตร์จองจำ กักขัง
 * Harliza - เวทมนตร์ดึงพลังจากสิ่งรอบตัวมาใช้ (Syrian)
 * Kaosaliz - เวทมนตร์ทำลายระบบพลัง ทำให้วงจรพลังเวทย์ปั่นป่วน (คำสาป)
 * Crimson Iventia - เวทมนตร์ลบล้างเวทย์ คำสาป

หอกลองกินุสของเรนเดลนั้นถูกใช้หลังจากการได้มาเป็นแกนแห่งกฎ แม้ตำนานจะเชื่อว่าหอกนี้สามารถกำจัดได้ทุกชีวิตที่มันสัมผัส  ทว่าความจริงแล้วพลังของหอกจะขึ้นอยู่กับผู้ใช้มากกว่า  แต่ถึงแบบนั้นก็ไม่เคยมีใครใช้งานหอกเล่มนี้ได้นอกจากตัวของเรนเดลเอง

Secrets

 * เรนเดลคือสายเลือดตรงของ Amilia (อมิเลีย) หรืออีกชื่อหนึ่งคือ แม่มดแห่งวิลเลม
 * เธอคือแม่มดเพียงคนเดียวที่สามารถถือหอกลองกินุสได้โดยไม่มีผลกระทบใดๆ
 * เรนเดลและเกรเทล (แม่มดแห่งคำลวง) มีความเกี่ยวข้องบางอย่างต่อกัน(?)

Trivia

 * สมญานามโคเซียที่เรนเดลจะได้รับหลังจากขึ้นรับตำแหน่งคือ 'Sezolia' (เซโซเลีย)
 * ชื่อของเรนเดล มาจากการรวมกันของ "ฝน" (regn - นอร์เวย์) และคำว่า "Δ" (delta - กรีก) อักษรตัวที่ 4 ของภาษากรีก ที่ในบางครั้งมีความหมายถึง ปากแม่น้ำ
 * เธอไม่เก่งเรื่องการเย็บปัก และซ่อมเสื้อผ้า
 * อัญมณีบนสร้อยคอของเรนเดลเป็นสิ่งที่ทาริสซื้อให้เธอเป็นของขวัญ